Иерсиниоз

Иерсиниоз — бемории сироятии шадиди роҳи меъдаю рӯдаҳо. иерсиниоз ҳамроҳ бо реаксияи токсико-алергикӣ гузашта, дар қисматҳои гуногуни андомгон зуҳур мекунад. Дар натиҷа дигар узву бофтаҳо зарар мебинанд. Ангезандаи иерсиниоз бактерияи Yersinia enterocolitica — чӯбчашакли грамманфии мутаҳаррики факултативӣ-анаэробӣ мебошад; спора надорад, дар ҳарорати паст (6-10°С) афзоиш ёфта, ҳангоми ҷӯшондан ва зери таъсири моддаҳои гандзудо зуд маҳв мешавад.

Манбаи ангезандаи беморӣ мушу калламушҳо, хук, гов, саг ва дигар ҳайвонот мебошанд. Онҳо ангезандаҳоро ба воситаи ахлот хориҷ мекунанд. Одамони гирифтори иерсиниоз метавонанд манбаи интиқоли ангезандаҳо шаванд. Ангезандаҳои иерсиниоз бештар ба воситаи ғизо, инчунин дар натиҷаи тамос бо мариз сироят мекунанд. Ба иерсиниоз одамони ҳама синну сол, вале бештар кӯдакон гирифтор мешаванд. Сироят дар дохили беморхона низ ба мушоҳида расидааст. Иерсиниозҳо энтеретоксин, ситотоксин ва эндотоксин ҷудо мекунанд.

Иерсиниоз баъзан бе ягон аломат нисбатан сабук ҷараён мегирад. Дар кӯдакони хурдсол ва одамони заиф баъзан беморӣ шиддат ёфта, боиси уфунат мешавад. Дар сурати инкишофи гастроэнтероколит шикам дард карда, мариз табу тасф, қай ва рӯзе то 15 бор қазои ҳоҷат мекунад; наҷосат якҷо бо луоб, баъзан бо хун меояд. Дар ҳолатҳои вазнин токсикоз ва хушкшавии андомгон ба амал меояд. Эҳтимол нишонаҳои аппендитсит ва лимфаденит низ ба мушоҳида расанд, ҷигар, банду буғум, шуш, чашм, майнапарда осеб ёбад.

Иерсиниозро дар беморхона ва бо антибиотикҳо муолиҷа мекунанд. Барои пешгирии иерсиниоз назорати қатъӣ аз болои забҳи чорво, таҳияи ғизо, тоза нигоҳ доштани зарфҳои рӯзгор, истеъмоли маҳсулоти тару тоза, нест кардани хояндаҳо, магасҳо ниҳоят муҳим аст.

 Эзоҳ 

 Адабиёт 


Гурӯҳ:Бемориҳои сироятӣ